Ego Willelmus comes Joigniaci, omnibus presentes litteras inspecturis, in Domino salutem. Noverit universitas vestra, quod cum in curia Senonensi questio verteretur inter me ex una parte et venerabilem abbatissam et conventum S. Juliani Autissiodor. ex alia, ex parte ipsarum contra me fuit propositum quod cum pie memorie Regnaudus pater meus eis dedisset in eleemosynam furnum de Migenna, ita quod nullus infra dictam parrochiam furnum possit construere sine ipsarum licentia vel assensu, me contrario istud penitus inficiante in dicta parrochia furnum faciebam construi in ipsarum prejudicium et gravamen. Tandem vero per virum venerabilem Arnulfum abbatem Sancti-Petri Autissiodor. mediatorem inter nos ad pacis reformationem constitutum talis compositio intercessit, quod ego dictum furnum prenominatis abbatisse et conventui libere sine contradictione, perpetuo pacifice possidendum concessi, et si quid juris in eo habebam dedi, ita quod in eadem parrochia nullus alius furnus possit construi, sine ipsarum licentia et assensu, excepto furno de Caumenchon qui sicut solet ibi debet esse. Ita quod nulli homines in furno illo coquant, nisi tantummodo homines monachi de Caumenchon vel monachus. Adjeci etiam quod nullus heredum meorum aliquid super predictis reclamare poterit. In cujus rei memoriam litteras presentes sigillo meo munitas prefate abbatisse et conventui beati Juliani Autissiodori tradere curavi. Actum anno ab Incarnatione Domini M. CC. X.